Chili Djuurhus, journalist på Minby, er blevet udsat for chikane på nettet efter artikler om barnekiste. Foto: Peder Trolle Balsløv

”Væmligboer”, ”møgkælling” og ”klamme ludersæk”.

Det er nogle af kommentarerne under et opslag på Stram Kurs’ facebookside om Minby-journalisten Chili Djurhuus, hvor hun bliver beskyldt for at hade Stram Kurs og være en del af den yderste venstrefløj.

”42-årige Chili Djurhuus har al mulig grund til at angribe Stram Kurs, som hun hader af hele sit hjerte,” står der blandt andet i opslaget.

Baggrunden for opslaget er en række artikler på Minby.dk om Stram Kurs’ demonstration ved en børnekiste, hvor Chili Djurhuus er medforfatter.

Efter opslaget har hun modtaget utallige hadbeskeder på Facebook.

”Lige til at starte med blev jeg sådan lidt: Puha, det var godt nok voldsomt,” fortæller Chili Djurhuus.

Vil smide hende i køleboks



Chili Djurhuus kritiserer ikke, hvad Stram Kurs skriver om hende, men kommentarsporet under opslaget, som hun oplever som ubehageligt.

”Jeg har anmeldt to af kommentarerne til politiet. Den ene indikerer, at jeg skal smides i en køleboks, og at der skal hældes tændvæske ud over mig. En anden har skrevet, at jeg skal smides i en gylletank og drukne,” siger hun.

Det er ikke første gang, at Chili Djurhuus bliver udsat for had og trusler.

”Da jeg var muldvarp i forbindelse med dokumentaren ’Daginstitutioner bag facaden’, modtog jeg også mange modbydelige privat-beskeder fra pædagoger, som passer børn til daglig,” siger hun.

”Vi har et kollektivt ansvar for at passe på hinanden”

Chili Djurhuus har valgt at stå frem, fordi hun vil vise, hvad journalister bliver udsat for, når de stikker hånden ind i et hvepsebo. Hun mener, at tonen online er meget hård, og at den er ekstra hård over for journalister.

Efter Chili Djurhuus skrev om demonstrationen, har Berlingske undersøgt forløbet. Avisen kunne fortælle, at der formentlig ikke var et lig fra et barn i kisten, da demonstrationen fandt sted – selvom der tidligere på dagen havde været en begravelse af et barn i moskéen.

Hun tror ikke, hun er den eneste journalist, der modtager hadbeskeder og kommentarer fra folk, som er utilfredse med journalistikken.

”Jeg tror, vi er flere, end vi regner med,” siger hun.

Hun håber, at flere vil stå op imod mennesker, der anvender en grov tone over for andre på sociale medier på samme måde, som man ville have gjort i den virkelige verden.

”Jeg tænker, at vi sammen bliver lidt stærkere. Vi har et kollektivt ansvar for at passe på hinanden, hvad enten det er på sociale medier eller i køen i Netto,” siger hun.

Kommer dette til at påvirke din journalistik fremover?

”Hvis det gjorde det, så skulle jeg ikke have været journalist. Selvfølgelig er det ubehageligt, at folk bruger alle mulige uskønne ord om mig, men jeg er ikke blevet mere bange for at lave kritisk og undersøgende journalistik,” siger hun.

Journalisten har skrevet til Stram Kurs for en kommentar.

Præciseret 11/3 klokken 10.06: Journalisten har præciseret, at der formentlig ikke lå et lig i den barnekiste, som er omtalt i artiklen – selvom der tidligere på dagen havde været en begravelse af et barn i moskéen.